CELEX: 32021R0645
Language: da
Date: 2021-04-15 00:00:00
Title: Kommissionens gennemførelsesforordning (EU) 2021/645 af 15. april 2021 om ændring af bilag I til forordning (EU) nr. 605/2010 for så vidt angår listen over tredjelande eller dele af tredjelande, hvorfra det er tilladt at indføre sendinger af rå mælk, mejeriprodukter, colostrum og colostrumbaserede produkter til Den Europæiske Union (EØS-relevant tekst)

20.4.2021   
               
               
                  DA
               
               
                  Den Europæiske Unions Tidende
               
               
                  L 133/29
               
            
         KOMMISSIONENS GENNEMFØRELSESFORORDNING (EU) 2021/645
         af 15. april 2021
         om ændring af bilag I til forordning (EU) nr. 605/2010 for så vidt angår listen over tredjelande eller dele af tredjelande, hvorfra det er tilladt at indføre sendinger af rå mælk, mejeriprodukter, colostrum og colostrumbaserede produkter til Den Europæiske Union
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, stk. 1 og 4, og artikel 9, stk. 4, og
         ud fra følgende betragtninger:
         
                     (1)
                  
                  
                     I Kommissionens forordning (EU) nr. 605/2010 (2) er der fastsat dyre- og folkesundhedsmæssige betingelser og krav for udstedelse af certifikater for indførsel til Unionen af sendinger af rå mælk, mejeriprodukter, colostrum og colostrumbaserede produkter og en liste over tredjelande, hvorfra indførsel til Unionen af sådanne sendinger tillades.
                  
               
                     (2)
                  
                  
                     I bilag I til nævnte forordning er der fastsat en liste over tredjelande eller dele af tredjelande, hvorfra det er tilladt at indføre sendinger af rå mælk, mejeriprodukter, colostrum og colostrumbaserede produkter til Unionen, med angivelse af, hvilken type behandling der kræves for disse varer.
                  
               
                     (3)
                  
                  
                     Proceduren for at give Moldova tilladelse til at eksportere mælk og mejeriprodukter til Unionen er i gang og vil blive afsluttet rettidigt. Mens denne procedure behandles, har Moldova anmodet om tilladelse til transit gennem Unionen af konsumis, der betragtes som ikkeholdbare sammensatte produkter, der indeholder mejeriprodukter. Med henblik på at opnå denne tilladelse anmodede Moldova om at blive opført i kolonne C i bilag I til forordning (EU) nr. 605/2010 som et tredjeland, hvis råmælk og mejeriprodukter har undergået den behandling, der kræves i nævnte forordning (behandling »C«) for at mindske risikoen for spredning af mund- og klovesyge gennem mejeriprodukter.
                  
               
                     (4)
                  
                  
                     I betragtning af de garantier, som de moldoviske kompetente myndigheder har givet for korrekt udførelse af behandling »C« af mælkeprodukterne, der er indeholdt i de sammensatte produkter, bør Moldova opføres i kolonne »C« i bilag I til forordning (EU) nr. 605/2010.
                  
               
                     (5)
                  
                  
                     Denne tilføjelse til kolonne »C« i bilag I bør ikke tilsidesætte de forpligtelser, der følger af andre bestemmelser i EU-lovgivningen om import til og markedsføring i Unionen af animalske produkter, navnlig i forbindelse med den liste over virksomheder, der er opført i artikel 5 i Kommissionens delegerede forordning (EU) 2019/625 (3).
                  
               
                     (6)
                  
                  
                     Forordning (EU) nr. 605/2010 bør derfor ændres i overensstemmelse hermed.
                  
               
                     (7)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            I tabellen i bilag I til forordning (EU) nr. 605/2010 indsættes følgende række efter rækken vedrørende »MA-Marokko«:
            
               
                           »MD
                        
                        
                           Moldova
                        
                        
                           0
                        
                        
                           0
                        
                        
                           +«
                        
                     
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 15. april 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EFT L 18 af 23.1.2003, s. 11.
         
            (2)  Kommissionens forordning (EU) nr. 605/2010 af 2. juli 2010 om dyre- og folkesundhedsmæssige betingelser og udstedelse af veterinærcertifikater for rå mælk, mejeriprodukter, colostrum og colostrumbaserede produkter til konsum, der føres ind i Den Europæiske Union (EUT L 175 af 10.7.2010, s. 1).
         
            (3)  Kommissionens delegerede forordning (EU) 2019/625 af 4. marts 2019 om supplerende regler til Europa-Parlamentets og Rådets forordning (EU) 2017/625 for så vidt angår krav vedrørende indførsel til Unionen af sendinger af visse dyr og varer til konsum (EUT L 131 af 17.5.2019, s. 18).